วันนี้พี่ชายตัวดีปลุกเราแต่เช้า (จริงๆก็ไม่ได้เช้ามากหรอก ประมาณสิบโมงอ่ะ) แล้วบอกว่าอาบน้ำเร็วๆ วันนี้จะพาไปกินข้าวมันไก่เจ้าเด็ด 

ร้านนี้อยู่ติดถนนเทเวศร์เลยสังเกตง่ายๆ คือร้านจะอยู่ติดกับร้านถ่ายรูปไพศาลศิลป์ 

ไปถึงพี่เราก็สั่งข้าวมันไก่ทอดหนึ่ง เนื้อน่องหนึ่ง เราก็เลยเอาบ้าง สั่งข้าวมันไก่ต้มเนื้อน่องไปหนึ่งจาน นอกจากสามจานที่ว่านี้ พี่เรายังสั่งเป็ดตุ๋นมะนาวดอง กับต้มมะระซี่โครงหมูมาด้วยอย่างละถ้วย เรียกว่าจัดหนักจัดเต็มกันเลยทีเดียว 

ระหว่างรอเราก็ถามว่าทำไมต้องรีบมากินขนาดนั้น ก็ได้คำตอบว่าบางทีมาบ่ายๆแล้วของหมด อดกิน ถ้าจะเอาชัวร์ต้องมาก่อนเที่ยง 

ลองชิมดูเราว่าก็อร่อยดีนะ ไก่นุ่มดี ชอบตรงที่เลือกได้เนี่ยแหละว่าจะเอาส่วนไหน น้ำจิ้มเค้าก็รสชาติเข้มข้นดีนะ ข้าวมันไก่ทอดก็อร่อย หนังกรอบ เนื้อนุ่ม กินกับน้ำจิ้มหวานๆ 

ส่วนเป็ดตุ๋นมะนาวดอง เนื้อเป็ดเปื่อยดี น้ำแกงออกเปรี้ยวๆขมๆ ต้มมะระซี่โครงหมู ก็โอเค หมูเปื่อย มะระนิ่ม ซดคล่องคอดี 

รวมๆแล้วเราว่าก็รสชาติดี แต่ก็ไม่เห็นว่าจะอร่อยจนถึงขั้นต้องหอบสังขารมากินอะไรขนาดนั้นนะ